Twee maande lank,word ek agtervolg deur ‘n nare vrou.Sy agtervolg my vier-en-twintig uur lank,elke dag.Sy verskyn heeltyd uit die bloute,ongevraagd,onverwags en heeltemal ongenooid!Ek is nou redelik dik vir die tante en wil haar warmplek toe stuur.
Sy het ‘n drake-asem,wat sy in my vernoude are inblaas,sodat my poorte kreunend oopgaan en dit voel of die rookwalms my skedeldeksel gaan oplig!Bedags tref haar onwelkome attensies my in die benoudste plekke,waar ventilasie totaal afwesig is.Dan trek ek ongemerk bietjie van my klere uit,vee skelmpies met ‘n sakdoekie oor my sweetpêrelende voorkop en probeer haar waardig teenstaan!
Nadat haar onwelkome attensies gewyk het,laat sy my met ‘n doodse koue agter en moet ek weer rittelend my klere aantrek,ysig en nat tot in my murg.Sy is ‘n pes,wat my privaatheid binnedring en haar heksevuur laat brand en rook in my beleërde lyf.
Na elke besoek van die hitsige tante,lyk my kapsel soos ‘n “appy” se mislukte beginnerspoging en my maskara loop sulke strepe uit my ooghoeke.Waardigheid o waardigheid,waar is jy heen?
Ek haat haar wanneer sy snags omtrent elke uur haar opwagting maak en my rustige slaap omkeer in ‘n helse kookpot,waarin allerhande gediertes borrel en prut.Komberse op, komberse af..geen rus of duurte vir ‘n arme siel nie!
Die Katolieke se vagevuur is soos ‘n koel briesie in vergelyking met hierdie innerlike vuur!
Wyk Antie..wyk! Ek is hartlik siek en sat vir jou!
September 23, 2012 in Sonder kategorie
Begrafnisondernemer en die likkewaan.
September 22, 2012 in Sonder kategorie
‘n Maraboe is loshande die lelikste gevoëlte op aarde!Net sy mamma kan hom liefhê en seker ook nie vir té lank nie. Met sy kale kop en yle, donsige krulletjies,lyk hy meer soos iets uit die buitenste ruimte. Gewoonlik is sy bek ook bevlek met die vrot sappe van morsige eetgoed.Hy is ‘n aserige geveerde,wat dikwels by ashope en slagpale sy etes afsluk.Hy eet darem ook meer smaaklike etes soos groot insekte, vis, reptiele en voëls tot so groot soos flaminke.Wees dus in jou pasoppens vir hierdie lelike ooievaar.Ek glo nie hy is die babetjie-bring-soort nie!
Met sy swart manelpak en waardige houding,lyk hy net soos ‘n begrafnisondernemer en oor hy dikwels op plekke van die dood rondhang,is dit ‘n gepaste vergelyking.As hy egter sy vlerke oopsprei en die winde onder sy wieke vang, is hy die toonbeeld van elegansie en grasie,voorwaar pragtig in vlug!
Hier was hy en ‘n likkewaan slaags oor ‘n stuk aas.Met likkewaan se dikke stert wat klap-klap in sy rigting,het Maraboe maar lugtig sy kans afgewag vir ‘n smullige happie!
Tiervis het sy tier ontmoet!
September 21, 2012 in Sonder kategorie
Hierdie tiervis het nog gedink hy swem lekker rond,toe ‘n spies van besondere aard hom deurboor en hy ‘n slanghals se aandete word!
Die slanghals swem onder water en skiet sy kop vorentoe soos ‘n pyl uit ‘n boog en deurpriem sy prooi.Wanneer ‘n mens die voël sien swem, lyk dit kompleet soos ‘n slang,vandaar die naam.’n Mens sien hulle dikwels op boomtakke of klippe sit,met hul vlerke oopgesprei in die son.Omdat hulle so onder water jag, moet hulle dikwels hul vere laat sondroog.
Hierdie foto’s is op die Choberivier in Botswana geneem en dit was blote geluk dat ek op die regte tyd op die regte plek was!
Eers word Vissie gevang,gesteek so by die hart langs.
Probeer Vissie posisioneer voordat die afslukproses begin.
Skud hom bietjie reg sodat hy bek eerste kan inglip,anders sny die skubbe en vinne Slanghals se keel oop!
Nog een laaste regskud en daar gaan hy..so glad soos ‘n paling!
Nog ‘n sluk en Vissie was gewees!
Paddaboudjies sal nooit weer dieselfde betekenis hê nie.
Hammie Hamerkop en sy trawante, het ‘n vreeslike aanslag geloods op die reeds beleërde paddas van Shumbadam
in Hwange Nasionalepark.Die dam was juis aan die opdroog en paddakinders het gespook om aan die lewe te bly.
Nie net die elemente was teen hulle nie.Die nare geveerdes uit die lug was hul finale nekslag!
Arme padda word eers vir ‘n goeie tien minute lank verbrysel teen die grond!
Eina,eina!Wanneer is my lyding nou verby?
Koppie eerste in en net my ou geel pootjies steek nog uit!
Wurg, wurg soos aan wurgpatats!
Wie het gesê daar is niks lekkerder as paddaboudjies nie?
Nammenam! Kroppie lekker vol,nou vir die volgende een!
September 17, 2012 in Sonder kategorie
In ‘n baie vlak, amper droë Shumbadam in die Hwange Nasionalepark (Zimbabwe)
leef hierdie seekoei op die grens van die dood.Bedags steek sy rug heeltemal uit die water.
Ons het hom aanvanklik nie raakgesien nie,want hy lyk soos ‘n moddereiland.Selfs die voëls
sit op hom!Sy geheim vir oorlewing, is dat hy homself gedurig met ‘n modderlaag bedek.
Kostelik om die logge dier te sien modderbad!
Rol lekker op my rug!
Nog so ‘n bietjie..
Nou bietjie my kinnebak skuur op die boomstomp.So ‘n droë stoppelbaard kan vreeslik jeuk!
Net gou bietjie keel skoonmaak voor ek die bos instap vir die nag se ete van dor gras!
Almal beny my modderpak!Kyk hoe blink ek in die laatmiddagson!
Die een se dood is die ander se brood (waarskuwing:grillerig!)
Op ons onlangse besoek aan die Chobe Wildreservaat in Botswana, het ons op hierdie gru-toneel afgekom!Die seekoei is blykbaar dood in ‘n geveg en het hier alreeds drie dae gelê en sag word,sodat ‘n massa hongerige krokodille deur sy vel kon begin byt.Hy was al goed opgeblaas en die desperate hongeriges het heeltyd om hom geswem en probeer knaag aan die ongelukkige dier.
Ek is seker dat as hy eers oopgemaak is, sal ‘n getrekte vuurhoutjie daar naby,’n hengse gasontploffing veroorsaak!
Hier kan mens duidelik die interessante viertonige poot sien,wat sulke netjiese
blaarvormige spore maak.
Hierdie ou skeurtand is vreeslik honger,maar sukkel om die dik vel stukkend te byt!
Hy wend nog ‘n poging aan,want die kompetisie is straf!Die water wemel van
die grillerige oerdiere!